
                                            RAPORT  PRELIMINAR
asupra propunerii legislative privind modificarea
Legii locuinţei nr.114/1996



În conformitate cu prevederile art.95 din Regulamentul Camerei Deputaţilor, republicat, cu modificările  ulterioare,  Comisia juridică, de disciplină şi imunităţi şi Comisia pentru administraţie publică, amenajarea  teritoriului şi  echilibru  ecologic au fost sesizate spre dezbatere,  în fond, cu propunerea legislativă privind modificarea Legii locuinţei nr.114/1996, transmisă cu adresa nr. Pl -x 268 din 23 aprilie 2007.



Potrivit prevederilor art.75 din Constituţia României, republicată, cu  modificările ulterioare şi ale art.92 alin.(9) pct.2 din Regulamentul Camerei Deputaţilor, republicat, Camera Deputaţilor este Cameră decizională.



Senatul, în calitate de primă Cameră sesizată, a respins propunerea legislativă, în şedinţa din 16 aprilie 2007.



Consiliul Legislativ a avizat favorabil iniţiativa legislativă, cu  unele observaţii şi  propunerii, conform avizului nr.1658 din 5 decembrie 2006.



Guvernul, prin punctul de  vedere transmis cu  adresa nr.3848 din 15 decembrie 2006, nu  susţine  adoptarea  acestei  propuneri  legislative.



Comisia pentru buget, finanţe şi  băncii a avizat  negativ iniţiativa  legislativă conform avizului  nr.245 din 14  mai 2007.


Propunerea legislativă supusă dezbaterii are ca obiect de reglementare modificarea  Legii locuinţei nr.114/1996. Prin iniţiativa legislativă se urmăreşte ca acordul dintre  chiriaş şi  proprietar, consemnat într-un contract scris, să  se înregistreze la  organele  fiscale în termen de 10  zile de la momentul încheierii acestuia. De asemenea, se mai prevede ca  stabilirea sediului social al unei societăţii comerciale într-un condominiu, în situaţia în care la respectivul sediu nu  este stabilit un punct de lucru al societăţii comerciale sau nu  se desfăşoară o activitate prin care se realizează  obiectul de activitate al acestuia,  urmează a se face  numai  pe  baza acordului proprietarului locuinţei respective, fără  a mai  fi  necesar acordul asociaţiei de proprietari şi al  vecinilor.


În conformitate cu prevederile art.61 din Regulamentul Camerei Deputaţilor, republicat, membrii Comisiei  juridice, de disciplină şi imunităţi,  au examinat propunerea legislativă mai sus menţionată în şedinţa  din  13 iunie 2007.



La lucrările Comisiei  a participat, în calitate de invitat, din partea Ministerului Justiţiei, doamna Katalin Barbara Kibedi, secretar  de stat.


La dezbaterea iniţiativei legislative, din totalul de 28 de membri ai Comisiei juridice, de disciplină şi imunităţi, au  fost  prezenţi    16 deputaţi.



În urma dezbaterilor şi  a  opiniilor exprimate, membrii Comisiei au  constatat  că  modificările propuse prin această iniţiativă  legislativă,  privind eliminarea obligativităţii avizului asociaţiei  de proprietari şi  al vecinilor în  situaţia utilizării locuinţei ca sediul social al unei societăţi comerciale, fără  a  fi şi  punct de lucru, nu  se  justifică.


Potrivit prevederilor Legii nr.114/1996, republicată, cu  modificările ulterioare,  drepturile  şi  obligaţiile proprietarilor în cadrul asociaţiei de  proprietari reprezintă o  noţiune ce implică două aspecte: pe de o  parte dreptul de proprietate individuală al fiecărui proprietar poate  fi exercitat numai  conform destinaţiei sale economice şi  sociale recunoscute de lege, ceea  ce implică  obligaţia  proprietarilor de a se  limita  la  folosirea  normală  a  bunului conform destinaţiei  sale, iar  pe  de altă  parte dreptul asupra  proprietăţii  comune specifice condominiului care  impune  coproprietarului obligaţia ca prin exercitarea  dreptului  său  de folosinţă  asupra  acestor  părţi să  nu  lezeze dreptul de aceeaşi  natură  a celorlalţi  coproprietari.


Prevederea  din art.64 al Legii nr. 114/1996, potrivit căreia schimbarea destinaţiei locuinţelor se poate face numai cu acordul  proprietarului sau asociaţiei de proprietari, are  menirea să  excludă declararea unor  conflicte locative ori chiar procese civile sau  penale, care ar putea   decurge din disconfortul datorat folosirii spaţiului de locuit.


Cât  priveşte situaţia în care refuzul asociaţiei de proprietari de a  aviza favorabil schimbarea destinaţiei locuinţei are scop  şicanator sau  este abuziv, legea prevede că cei îndreptăţiţi se pot  adresa instanţei  judecătoreşti,  hotărârea  acesteia  înlocuind, dacă este cazul, refuzul respectiv.



Faţă de aceste  considerente,  membrii Comisiei au constatat că  reglementarea  actuală  în domeniu este acoperitoare, astfel că modificările  propuse prin iniţiativa legislativă nu  se justifică. 

În urma dezbaterilor şi  a punctelor  de vedere  exprimate, membrii  Comisiei  juridice, de disciplină şi imunităţi  au hotărât, cu majoritate de voturi (13 voturi  pentru  respingere şi 3  voturi  împotrivă), să  propună Plenului  Camerei  Deputaţilor respingerea propunerii legislative privind modificarea  Legii locuinţei nr.114/1996.


În raport cu obiectul şi conţinutul său, ce vizează modificarea unei  legi  organice, propunerea legislativă face parte din categoria legilor organice.

 PREŞEDINTE,
                                SECRETAR  

                               Sergiu ANDON                                   George BĂEŞU
  Consilier                                                
Dumitra Diaconu

